
Text rozhodnutia
Súd: Krajský súd Bratislava Spisová značka: 2S/256/2014 Identifikačné číslo súdneho spisu: 1014202015 Dátum vydania rozhodnutia: 16. 03. 2015 Meno a priezvisko sudcu, VSÚ: JUDr. Vlastimil Pavlikovský ECLI: ECLI:SK:KSBA:2015:1014202015.1 Uznesenie Krajský súd v Bratislave v právnej veci žalobcu: I.V.A., s.r.o., IČO: 36 452 751, SNP 2730/92, Snina, zastúpený: Advokátska kancelária Illeš, Šimčák, Bröstl, s.r.o., Štúrova 27, Košice, v mene ktorej koná JUDr. Tomáš Illeš, advokát a konateľ, proti žalovanému: Ministerstvo hospodárstva Slovenskej republiky, Mierová 19, Bratislava, o preskúmanie zákonnosti rozhodnutia žalovaného č. 46/2014 zo dňa 03.10.2014, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného č. 46/2014 zo dňa 03.10.2014 v spojení s prvostupňovým rozhodnutím Ministerstva hospodárstva Slovenskej republiky, samostatného oddelenia dohľadu nad obchodovaním s vojenským materiálom č. RP XXX/XXXX-XXXX zo dňa 09.03.2011, a to až do právoplatnosti rozhodnutia súdu vo veci samej. o d ô v o d n e n i e : Žalobou doručenou Krajskému súdu v Bratislave dňa 05.12.2014 sa žalobca domáha preskúmania zákonnosti rozhodnutia žalovaného č. XX/XXXX zo dňa 03.10.2014 (ďalej aj len „napadnuté rozhodnutie“), ktorým žalovaný zamietol rozklad žalobcu zo dňa 06.04.2011 proti rozhodnutiu Ministerstva hospodárstva Slovenskej republiky, samostatného oddelenia dohľadu nad obchodovaním s vojenským materiálom č. RP XXX/XXXX-XXXX zo dňa 09.03.2011 (ďalej aj len „prvostupňové rozhodnutie“) o uložení pokuty vo výške 60 000 eur podľa § 25 ods. 2 písm. c) zákona č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej aj len „zákon č. 179/1998 Z. z.“) za správny delikt, ktorého sa žalobca dopustil porušením § 14 ods. 3 a ods. 5 zákona č. 179/1998 Z. z. tým, že v dňoch 05.01.2010 a 27.07.2010 vykonal vývoz vojenského materiálu z vlastných zásob, resp. zakúpeného v SR v počte 22 ks z územia SR do Kórejskej republiky v rozpore s udelenou licenciou na vývoz č. V XXX/XXXX reexport AC XXXX zo dňa 08.09.2009 a rozkladom napadnuté prvostupňové rozhodnutie v plnom rozsahu potvrdil. Žalobca zároveň žiadal Krajský súd v Bratislave o odklad vykonateľnosti napadnutého rozhodnutia v spojení s prvostupňovým rozhodnutím. Dôvodil tým, že vzhľadom na výšku uloženej pokuty mu hrozí závažná ujma až likvidácia. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Krajský súd v Bratislave považoval dôvody uvedené v žiadosti žalobcu o odklad vykonateľnosti vo výroku identifikovaných rozhodnutí za opodstatnené, nakoľko vzhľadom na výšku uloženej pokuty, ktorá je 60 000 eur, žalobcovi ich okamžitým výkonom hrozí závažná majetková ujma spočívajúca v povinnosti uhradiť uloženú pokutu a zaplatenie uloženej pokuty by mohlo mať pre neho likvidačné následky. Krajský súd v Bratislave preto postupoval v súlade s citovaným zákonným ustanovením a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

